b'\n_START_ARTICLE_\nMarcel Proust\n_START_SECTION_\nBiografie\n_START_PARAGRAPH_\nFiul unor burghezi extrem de \xc3\xaenst\xc4\x83ri\xc8\x9bi, Proust s-a n\xc4\x83scut \xc3\xaen Auteuil (\xc3\xaen partea sudic\xc4\x83 a Parisului, pe atunci un simplu sat din cel de-al XVI-lea arondisment) \xc3\xaen casa unchiului s\xc4\x83u, fratele mamei sale, exact la dou\xc4\x83 luni dup\xc4\x83 semnarea Tratatului de la Frankfurt ce punea cap\xc4\x83t R\xc4\x83zboiului Franco-Prusac. Na\xc8\x99terea sa s-a produs \xc3\xaen contextul social foarte violent al suprim\xc4\x83rii Comunei din Paris, \xc8\x99i corespundea fazei de consolidare a Celei de a Treia Republici franceze. O mare parte din materialul romanului \xc3\x8en c\xc4\x83utarea timpului pierdut prive\xc8\x99te aceste schimb\xc4\x83ri, cu prec\xc4\x83dere declinul aristocra\xc8\x9biei \xc8\x99i ridicarea burgheziei care s-a produs \xc3\xaen Fran\xc8\x9ba exact \xc3\xaen aceast\xc4\x83 perioad\xc4\x83 istoric\xc4\x83, ce mai este cunoscut\xc4\x83 \xc8\x99i sub denumirea de fin de si\xc3\xa8cle._NEWLINE_Tat\xc4\x83l lui, Achille Adrien Proust, era un faimos doctor \xc8\x99i epidemiolog, profesor la Facultatea de Medicin\xc4\x83, care s-a ocupat de studiul holerei, o boal\xc4\x83 ce f\xc4\x83cea ravagii \xc3\xaen Europa \xc8\x99i Asia. Fiind autorul a 20 de tratate de medicin\xc4\x83, epidemiologie \xc8\x99i igien\xc4\x83, precum \xc8\x99i a unui num\xc4\x83r foarte mare de articole medicale, a fost unul dintre modelele lui Proust. Jeanne Cl\xc3\xa9mence Weil, mama lui Proust \xc8\x99i fiica unui evreu foarte bogat \xc8\x99i cultivat, poseda o cultur\xc4\x83 extrem de rafinat\xc4\x83. Scrisorile p\xc4\x83strate de la ea demonstreaz\xc4\x83 c\xc4\x83 avea un foarte dezvoltat sim\xc8\x9b al umorului, st\xc4\x83p\xc3\xa2nea de asemenea limba englez\xc4\x83 astfel \xc3\xaenc\xc3\xa2t s\xc4\x83-i transmit\xc4\x83 fiului abilitatea \xc8\x99i dorin\xc8\x9ba de a traduce \xc3\xaen limba francez\xc4\x83 eseurile lui John Ruskin (conform biografului Jacques Yves Tadi\xc3\xa9)._NEWLINE_La v\xc3\xa2rsta de doar 9 ani, Proust sufer\xc4\x83 primul atac serios de astm, motiv pentru care \xc3\xaentreaga sa familie \xc3\xael consider\xc4\x83 un copil boln\xc4\x83vicios. Proust \xc3\xae\xc8\x99i petrece vacan\xc8\x9bele \xc3\xaen satul Illiers care a devenit model, al\xc4\x83turi de unele detalii preluate din casa unchiului s\xc4\x83u din Autueil, pentru ora\xc8\x99ul fictiv "Combray", \xc3\xaen care au loc majoritatea scenelor din romanul \xc3\x8en c\xc4\x83utarea timpului pierdut. (Illiers a fost de altfel rebotezat Illiers-Combray cu ocazia  s\xc4\x83rb\xc4\x83toririi centenarului na\xc8\x99terii lui Proust)._NEWLINE_\xc3\x8en ciuda s\xc4\x83n\xc4\x83t\xc4\x83\xc8\x9bii sale precare, Proust a servit un an (1889-1890) drept soldat \xc3\xaen armata francez\xc4\x83, \xc8\x99i a sta\xc8\x9bionat la cazarma Coligny din Orl\xc3\xa9ans, timp care i-a oferit o alt\xc4\x83 loca\xc8\x9bie pentru romanul s\xc4\x83u. T\xc3\xa2n\xc4\x83rul Proust a fost un diletant \xc8\x99i un monden cu trecere \xc3\xaen saloanele aristocratice ale vremii, pe m\xc4\x83sur\xc4\x83 ce renumele s\xc4\x83u de scriitor s-a consolidat. Reputa\xc8\x9bia sa de snob \xc8\x99i de estet l-a \xc3\xaempiedicat s\xc4\x83 g\xc4\x83seasc\xc4\x83 un editor pentru primul roman al ciclului "\xc3\x8en partea dinspre Swann", printre cei care l-au refuzat num\xc4\x83r\xc3\xa2ndu-se \xc8\x99i Andr\xc3\xa9 Gide. _NEWLINE_Proust era foarte apropiat de mama sa, dup\xc4\x83 cum stau m\xc4\x83rturie \xc8\x99i r\xc4\x83spunsurile sale pe care le-a dat la un chestionar \xc3\xaen timpul liceului, chestionar care \xc3\xaei poart\xc4\x83 de altfel numele. Pentru a mai sc\xc4\x83pa de insisten\xc8\x9bele tat\xc4\x83lui s\xc4\x83u care-i recomanda s\xc4\x83 lucreze, Proust a devenit bibliotecar voluntar la Biblioth\xc3\xa8que Mazarine \xc3\xaen vara anului 1896. Dup\xc4\x83 ce \xc8\x99i-a luat concediu de odihn\xc4\x83, l-a prelungit p\xc3\xa2n\xc4\x83 c\xc3\xa2nd a fost dat afar\xc4\x83, dup\xc4\x83 c\xc3\xa2\xc8\x9biva ani. Nu a avut niciodat\xc4\x83 un loc de munc\xc4\x83 stabil \xc8\x99i nu p\xc4\x83r\xc4\x83sit niciodat\xc4\x83 apartamentul p\xc4\x83rin\xc8\x9bilor s\xc4\x83i (conforma aceluia\xc8\x99i biograf, Tadi\xc3\xa9).  _NEWLINE_Via\xc8\x9ba lui Proust \xc8\x99i cercul familiei sale s-au modificat brusc \xc3\xaen primii ani ai secolului XX. \xc3\x8en februarie 1903 fratele lui Proust, Robert, s-a c\xc4\x83s\xc4\x83torit \xc8\x99i a plecat de acas\xc4\x83. Tat\xc4\x83l s\xc4\x83u a murit \xc3\xaen luna septembrie a aceluia\xc8\x99i an. \xc3\x8en final mama sa avea s\xc4\x83 moar\xc4\x83, spre disperarea total\xc4\x83 a fiului ei, \xc3\xaen septembrie 1905. Proust a mo\xc8\x99tenit o sum\xc4\x83 uria\xc8\x99\xc4\x83, \xc3\xaen banii din zilele noastre aproximativ 6 milioane de dolari americani, un venit lunar de 15,000$. Cu toate astea starea lui de s\xc4\x83n\xc4\x83tate a continuat s\xc4\x83 se deterioreze. _NEWLINE_Proust \xc8\x99i-a petrecut ultimii trei ani de via\xc8\x9b\xc4\x83 \xc3\xaenchis \xc3\xaen celebra sa camer\xc4\x83 cu pere\xc8\x9bii din dopuri de plut\xc4\x83, \xc8\x99i a lucrat zi \xc8\x99i noapte la \xc3\xaencheierea romanului s\xc4\x83u, r\xc4\x83mas \xc3\xaen ciuda tuturor acestor eforturi, neterminat. _NEWLINE_A murit \xc3\xaen 1922 din cauza unei bron\xc8\x99ite c\xc4\x83p\xc4\x83tate \xc3\xaen timp ce vizita expozi\xc8\x9bia pictorului s\xc4\x83u olandez preferat, Vermeer \xc8\x99i este \xc3\xaenmorm\xc3\xa2ntat \xc3\xaen cimitirul P\xc3\xa8re-Lachaise din Paris.\n_START_SECTION_\nPrimele scrieri\n_START_PARAGRAPH_\nProust a scris \xc8\x99i a publicat din tinere\xc8\x9be. Pe l\xc3\xa2ng\xc4\x83 revistele literare \xc3\xaen care public\xc4\x83 \xc3\xaenc\xc4\x83 din epoca \xc3\xaen care era elev de liceu, La revue vert \xc8\x99i La Revue lilas, din 1890-1891, Proust a publicat un articol periodic in ziarul Le Mensuel (Tadi\xc3\xa9). \xc3\x8en 1892 a fondat o revista literar\xc4\x83 care se numea Le Banquet (titlul francez al celebrului dialog al lui Platon, Banchetul, cunoscut \xc8\x99i sub denumirea de Symposium). \xc3\x8en anii urm\xc4\x83tori Proust a publicat povestiri \xc8\x99i eseuri \xc3\xaen extrem de prestigioasa revist\xc4\x83 literar\xc4\x83 La Revue Blanche._NEWLINE_\xc3\x8en 1896 apare Les Plaisirs et les Jours, o antologie \xc3\xaen care au fost adunate multe dintre aceste opere de tinere\xc8\x9be. Cartea era \xc3\xaenso\xc8\x9bit\xc4\x83 de o prefa\xc8\x9b\xc4\x83 a unui autor \xc3\xaen vog\xc4\x83 la acea vreme, \xc8\x99i anume Anatole France, de desenele unei Mme. Lemaire, \xc8\x99i era at\xc3\xa2t de dichisit\xc4\x83 \xc3\xaenc\xc3\xa2t atingea pre\xc8\x9bul dublu fa\xc8\x9b\xc4\x83 de cel al unei c\xc4\x83r\xc8\x9bi normale. Cu toate acestea critica nu i-a acordat nici un fel de aten\xc8\x9bie.  _NEWLINE_\xc3\x8en acela\xc8\x99i an Proust a \xc3\xaenceput s\xc4\x83 lucreze la un roman care a fost publicat abia postum \xc3\xaen 1954 \xc8\x99i care se numea Jean Santeuil (titlul nu-i apar\xc8\x9binea lui Proust ci editorului sau postum). Multe dintre motivele din \xc3\x8en c\xc4\x83utarea timpului pierdut au fost pentru prima oar\xc4\x83 schi\xc8\x9bate aici, mai multe p\xc4\x83r\xc8\x9bi din romanul fluviu sunt acum preg\xc4\x83tite \xc3\xaen Jean Santeuil. Portretul p\xc4\x83rin\xc8\x9bilor e ceva mai dur \xc3\xaen Jean Santeuil \xc3\xaen contrast evident cu cel din romanul cel mare unde p\xc4\x83rin\xc8\x9bii sunt v\xc4\x83zu\xc8\x9bi \xc3\xaen culori mai calde, mai pastelate. Din pricina primirii destul de proaste de care s-a bucurat Les Plaisirs et les Jours, \xc8\x99i a unor dificult\xc4\x83\xc8\x9bi interne de construc\xc8\x9bie, Proust a abandonat treptat Jean Santeuil \xc3\xaen 1897 si s-a oprit complet \xc3\xaen 1899.\n_START_SECTION_\nProust \xc8\x99i Ruskin\n_START_PARAGRAPH_\n\xc3\x8encep\xc3\xa2nd cu 1895 Proust \xc8\x99i-a ocupat c\xc3\xa2\xc8\x9biva ani cu lecturile din Carlyle, Emerson \xc8\x99i John Ruskin. \xc3\x8en urma acestor lecturi, Proust a \xc3\xaenceput s\xc4\x83-\xc8\x99i rafineze propriile sale teorii despre art\xc4\x83 \xc8\x99i rolul artistului \xc3\xaen societate. Responsabilitatea ce-i revine artistului este s\xc4\x83 se confrunte cu aparen\xc8\x9ba natural\xc4\x83, s\xc4\x83-i deduc\xc4\x83 esen\xc8\x9ba \xc8\x99i s\xc4\x83 exprime aceast\xc4\x83 esen\xc8\x9b\xc4\x83 prin medierea operei de art\xc4\x83. Viziunea lui Ruskin era cea mai important\xc4\x83 pentru na\xc8\x99terea acestei teorii, iar opera lui Ruskin era at\xc3\xa2t de important\xc4\x83 pentru el \xc3\xaenc\xc3\xa2t Proust pretindea c\xc4\x83 \xc8\x99tie pe dinafar\xc4\x83 c\xc3\xa2teva c\xc4\x83r\xc8\x9bi ale acestuia, inclusiv  The Seven Lamps of Architecture (Cele \xc8\x99apte l\xc4\x83mpi ale arhitecturii), The Bible of Amiens (Biblia din Amiens), \xc8\x99i Praeterita (Tadi\xc3\xa9, p.\xc2\xa0350). \xc3\x8en ciuda faptului c\xc4\x83 engleza sa nu era prea grozav\xc4\x83, Proust s-a apucat s\xc4\x83 traduc\xc4\x83 \xc3\xaen francez\xc4\x83 dou\xc4\x83 din operele lui Ruskin._NEWLINE_Planurile lui Proust de a-l traduce pe Ruskin au fost stopate de lipsa sa de cunoa\xc8\x99tere a limbii engleze. Traducerile au fost verificate de Proust, apoi de Marie Nordlinger, vara englezoaic\xc4\x83 a amantului s\xc4\x83u Reynaldo Hahn, \xc8\x99i apoi au fost lustruite din nou de Proust. C\xc3\xa2nd un editor i-a descoperit metoda, Proust a r\xc4\x83spuns, "Nu am preten\xc8\x9bia c\xc4\x83 \xc8\x99tiu engleza, am doar preten\xc8\x9bia c\xc4\x83 il stiu pe Ruskin" (Tadi\xc3\xa9). Traducerea Bibliei din Amiens a fost publicat\xc4\x83 \xc3\xaen 1904, cu o introducere ampl\xc4\x83 a lui Proust. At\xc3\xa2t traducerea, c\xc3\xa2t \xc8\x99i introducerea au fost amplu comentate; Henri Bergson a caracterizat introducerea lui Proust, drept "o important\xc4\x83 contribu\xc8\x9bie la studiul psihologiei lui Ruskin" \xc8\x99i a l\xc4\x83udat traducerea (Tadi\xc3\xa9, p.\xc2\xa0433). \xc3\x8en momentul public\xc4\x83rii, Proust lucra la a doua traducere din Ruskin, Sesame and Lilies (Susanul \xc8\x99i crinii), pe care a finalizat-o \xc3\xaen iunie 1905, cu pu\xc8\x9bin timp \xc3\xaenainte de moartea mamei sale, \xc8\x99i a publicat-o \xc3\xaen 1906.\n_START_SECTION_\nPasti\xc8\x99e \xc8\x99i melanjuri\n_START_PARAGRAPH_\n1908 a fost un an extrem de important \xc3\xaen dezvoltarea sa scriitoriceasc\xc4\x83. \xc3\x8en prima jum\xc4\x83tatea a acestui an a scris pasti\xc8\x99e dup\xc4\x83 al\xc8\x9bi scriitori pe care le-a publicat \xc3\xaen diverse reviste. Aceste exerci\xc8\x9bii de imita\xc8\x9bie a stilului altora l-au ajutat s\xc4\x83 exorcizeze stilul scriitorilor pe care \xc3\xaei admira. \xc3\x8en plus, \xc3\xaen prim\xc4\x83vara \xc8\x99i vara aceluia\xc8\x99i an a scris fragmente critice ce au luat forma unui eseu intitulat Contre Sainte-Beuve (\xc3\x8empotriva lui Sainte-Beuve)._NEWLINE_Proust a \xc3\xaenceput sa construiasc\xc4\x83 un roman din asemenea fragmente disparate, roman la care a lucrat continuu. \xc3\x8en linii mari era vorba de o oper\xc4\x83 literar\xc4\x83 centrat\xc4\x83 \xc3\xaen jurul unui narator la persoana I, care suferea de insomnie \xc8\x99i care \xc3\xaen timpul nop\xc8\x9bii \xc3\xae\xc8\x99i aminte\xc8\x99te cum \xc3\xaen copil\xc4\x83rie o a\xc8\x99tepta pe mama sa s\xc4\x83 intre diminea\xc8\x9ba \xc3\xaen camera sa. Romanul trebuia s\xc4\x83 se \xc3\xaencheie cu o examinare critic\xc4\x83 a teoriei lui Sainte-Beuve, \xc8\x99i apoi cu respingerea ideii c\xc4\x83 biografia unui artist este unealta principal\xc4\x83 pe care un critic o utilizeaz\xc4\x83 pentru a-i \xc3\xaen\xc8\x9belege opera. Astfel iau fiin\xc8\x9b\xc4\x83 pe r\xc3\xa2nd \xc3\xaen acest \xc8\x99antier al caietelor ini\xc8\x9biale p\xc4\x83r\xc8\x9bi semnificative din "Combray", "Swann indragostit", fragmente din La umbra fetelor \xc3\xaen floare, Sodoma \xc8\x99i Gomora \xc8\x99i Timpul reg\xc4\x83sit. Pentru c\xc4\x83 nu g\xc4\x83sea un editor care s\xc4\x83-l publice, Proust s-a \xc3\xaendep\xc4\x83rtat foarte mult de proiectul s\xc4\x83u primar, de\xc8\x99i rezultatul final p\xc4\x83stra multe motive \xc8\x99i elemente din aceast\xc4\x83 schi\xc8\x9b\xc4\x83 ini\xc8\x9bial\xc4\x83. \xc3\x8en 1910 el lucra deja la \xc3\x8en c\xc4\x83utarea timpului pierdut.\n_START_SECTION_\n\xc3\x8en c\xc4\x83utarea timpului pierdut\n_START_PARAGRAPH_\n\xc3\x8enceput \xc3\xaen 1909 \xc8\x99i terminat doar par\xc8\x9bial \xc3\xaen anul mor\xc8\x9bii sale, ciclul de romane \xc3\x8en c\xc4\x83utarea timpului pierdut consist\xc4\x83 din \xc8\x99apte volume groase, cu peste 2,000 de personaje. Graham Greene l-a numit pe Proust "cel mai mare romancier al secolului XX", iar William Somerset Maugham a numit romanul lui Proust "cea mai mare fic\xc8\x9biune din toate timpurile p\xc3\xa2n\xc4\x83 \xc3\xaen ziua de azi". Proust a murit \xc3\xaenainte de a putea s\xc4\x83-\xc8\x99i corecteze \xc8\x99palturile ultimelor trei volume, editate postum de fratele s\xc4\x83u, Robert. _NEWLINE_Viziunea de tip multi-nivel al lui Proust este considerat\xc4\x83 de critici drept absolut original\xc4\x83.  El a satirizat aristocra\xc8\x9bia, a fost un analist al dragostei \xc8\x99i al geloziei, \xc8\x99i un pionier al romanului de introspec\xc8\x9bie \xc8\x99i analiz\xc4\x83 ale con\xc8\x99tiin\xc8\x9bei. A creat peste 40 de personaje memorabile. Mai presus de toate mesajul c\xc4\x83r\xc8\x9bii sale este afirmarea vie\xc8\x9bii. _NEWLINE_Opera lui Proust a fost influen\xc8\x9bat\xc4\x83 masiv, se pare, de romanele lui Lev Tolstoi, \xc3\xaen special de  Anna Karenina, de stilul alb al romanelor lui Gustave Flaubert \xc8\x99i de teoria despre art\xc4\x83 a lui John Ruskin. _NEWLINE_Homosexualitatea e o tem\xc4\x83 important\xc4\x83 a operei sale, dar p\xc4\x83trunde \xc3\xaen acestea t\xc3\xa2rziu, abia dup\xc4\x83 moartea mamei sale. Astfel, dup\xc4\x83 Calea spre Guermantes  \xc8\x99i \xc3\xaen celelalte volume, \xc3\xaen special \xc3\xaen Sodoma si Gomora, Proust recuno\xc8\x99te implicit c\xc4\x83 era el \xc3\xaensu\xc8\x99i homosexual. Se presupune c\xc4\x83 a avut o rela\xc8\x9bie cu pianistul \xc8\x99i compozitorul Reynaldo Hahn.\n_START_SECTION_\nStructura volumului \xc3\x8en c\xc4\x83utarea timpului pierdut\n_START_PARAGRAPH_\nPrima parte, Partea dinspre Swann (1913), publicat\xc4\x83 ini\xc8\x9bial pe cheltuiala sa, nu a atras aten\xc8\x9bia\xe3\x80\x80asupra sa. Cinci ani mai t\xc3\xa2rziu, cea de-a doua parte, La umbra fetelor \xc3\xaen floare (1919), a avut un mare succes \xc8\x99i a c\xc3\xa2\xc8\x99tigat prestigiosul Premiu Goncourt. P\xc4\x83r\xc8\x9bile a treia \xc8\x99i a patra, Partea spre Guermantes (2 volume, 1920-21) \xc8\x99i Sodoma \xc8\x99i Gomora (2 volume, 1921-22), au fost de asemenea bine primite. _NEWLINE_Ultimele trei p\xc4\x83r\xc8\x9bi, l\xc4\x83sate \xc3\xaen manuscris la moartea sa, au fost publicate postum: Prizoniera (sau Captiva) (1923), Albertine a disp\xc4\x83rut (sau Fugara) (2 volume, 1925) \xc8\x99i Timpul reg\xc4\x83sit (2 volume, 1927)._NEWLINE_Ca fapt divers, se pare c\xc4\x83 marele scriitor Andr\xc3\xa9 Gide a refuzat s\xc4\x83 publice manuscrisul primei p\xc4\x83r\xc8\x9bi a romanului, Partea dinspre Swann la editura revistei Nouvelles Revue Fran\xc3\xa7aise deoarece i s-a p\xc4\x83rut "dezl\xc3\xa2nat".\n_START_SECTION_\nProust \xc8\x99i teoria lui Bergson\n_START_PARAGRAPH_\nProust a tratat timpul ca fiind at\xc3\xa2t un element distrug\xc4\x83tor, c\xc3\xa2t \xc8\x99i un element pozitiv, a c\xc4\x83rui esen\xc8\x9b\xc4\x83 poate fi descoperit\xc4\x83 numai de memoria intuitiv\xc4\x83. Scurgerea timpului este explicat\xc4\x83 \xc3\xaen lumina teoriilor filosofului francez Henri Bergson, pe care Proust \xc3\xael admira \xc8\x99i cu care se \xc3\xaenrudea. Re\xc3\xaentoarcerile \xc3\xaen timp erau produse de contactul cu o madlen\xc4\x83, o pr\xc4\x83jitur\xc4\x83 care declan\xc8\x99a un flash-back instantaneu. _NEWLINE_Timpul este \xc3\xaentr-o scurgere constant\xc4\x83, momentele din trecut \xc8\x99i din prezent av\xc3\xa2nd o realitate egal\xc4\x83. Proust a explorat de asemenea culmile psihicului uman, ac\xc8\x9biunile subcon\xc8\x99tientului, \xc8\x99i ira\xc8\x9bionalitatea comportamentului uman, \xc3\xaen special \xc3\xaen contact cu dragostea. _NEWLINE_Opera lui, tradus\xc4\x83 \xc3\xaen multe limbi, i-a asigurat reputa\xc8\x9bia \xc3\xaen lume, \xc8\x99i metoda lui de a scrie a avut o puternic\xc4\x83 influen\xc8\x9b\xc4\x83 \xc3\xaen literatura secolului XX. Un alt roman de-al s\xc4\x83u, descoperit \xc8\x99i publicat dup\xc4\x83 moartea sa, este Jean Santeuil (3 volume, 1952). Traduc\xc4\x83torii singurelor variante integrale \xc3\xaen limba rom\xc3\xa2n\xc4\x83 ai romanului fluviu al Marcel Proust \xc3\x8en c\xc4\x83utarea timpului pierdut sunt Radu Cioculescu \xc8\x99i Irina Mavrodin.'